Memmenge un syyni Stadtdeil lige uf eme alte Glätscherplatoo. Dr Bode isch in dr Chärnstadt zmeischt sandig, in dr Ortsdeil un em Memmenger Weschte laimig. An e baar Stelle het dr Glätscher Chiis zruckgloo (z. B. uf dr Steinemer Flur). Im Oschte isch dr Grundwasserspiegel seli hoch (zmeischt 1,5-2,5 Meter unter dr Bodeoberflechi), do entspringe vil chleineri Bäch, d Stadt lyt em Dfeil uf altem  Moosgebiet. Vu do uus sin scho zue dr Stadtgrindigszyt Gwässer bindlet un in d Stadt gleitet wore. Doderdur isch d Memmenger Ach entstande. S Induschtriigebiet Nord lyt uf eme fruchtbare, humusryyche Bode un isch friejer d Fruchtchammere vu Oberschwobe gsi. Hite wäre nume no Randgebiet in Richtig Hoimertenge un Buxe fir d Landwirtschaft gnutzt. Dr Ortsdeil Eiseburg lyt uf ere Aasammli vu greßere, dur dr Glätscher zämmegruckte Steiformazione, wu ne eige Hochplatoo bilde. [3]